Kumpulan **Kris** merupakan sebuah kumpulan rock Malaysia yang ditubuhkan pada tahun 1988 dan menyampaikan lagu-lagu rock berbahasa Melayu. Kumpulan Kris muncul di tengah-tengah kehangatan muzik rock menguasai persada muzik tanah air, sebaris dengan kumpulan-kumpulan rock lain seperti Dinamik, WOW, Blackrose, Damasutra dan Laksamana. Kris juga merupakan kumpulan rock ketiga dari Malaysia yang menandatangani kontrak dengan Life Rekod (kini Life Records) selepas Bumiputra Rockers dan XPDC.

Berbekalkan lagu berhantu **Tiara**, Kris tidak mengambil masa yang lama untuk menempa populariti. Dalam masa yang singkat mereka berjaya menempatkan diri sebaris dengan kumpulan-kumpulan rock yang sedia ada.

Album pertama Kris yang meletup dengan lagu **Tiara** telah terjual melebihi 110,000 unit sekaligus menempatkan mereka sebagai salah satu kumpulan rock baru yang paling popular ketika itu. Manakala album kedua telah mencatat jualan sekitar 50,000 unit. Pencapaian ini dianggap hebat bagi sebuah kumpulan yang baru muncul dengan satu album.

Sejarah
-------

Kumpulan ini ditubuhkan pada tahun 1988 hasil cetusan idea komposer terkenal tanah air, M. Nasir yang mengumpulkan tiga orang pemuzik berbakat iaitu Mukhris@Boy, bekas gitaris kumpulan The Lips yang pernah mengiringi persembahan solo ratu rock negara, Ella serta Musa@Lomaq (bass) dan Hamid@Joey (dram) yang merupakan bekas anggota kumpulan Mega. Mereka bertiga kemudiannya diperkenalkan dengan seorang vokalis dari Ipoh, Perak bernama Alim yang pernah menjadi vokalis sementara kumpulan Metal Child. Dengan penggabungan tersebut, kumpulan baharu ini telah dinamakan sebagai Rajawali.

Disebabkan keempat-empat anggota ini berasal dari latar belakang muzik yang kukuh, dengan serta-merta mereka diberikan kontrak rakaman oleh Gong Productions untuk merakamkan album pertama yang hanya tinggal proses memasukkan vokal sahaja. Setelah siap proses rakaman, mereka dikejutkan dengan isu nama Rajawali apabila terdapat sebuah kumpulan rock lain yang terlebih dahulu menggunakan nama Rajawali dan telahpun memasarkan album dengan nama tersebut. Tidak mahu memanjangkan isu, mereka sepakat untuk menukar nama kumpulan kepada Kris yang diambil daripada nama senjata terkenal di Malaysia iaitu keris.

Anggota kumpulan
----------------

Kumpulan Kris terdiri dari :-

1. Abdul Halim bin Mohd Bukhari (Halim, Alim) - vokal
2. Mukhris bin Abdul Talib (Boy) - gitar
3. Musa bin Mohd Taib (Lomaq) - bass
4. Abdul Hamid bin Sahlan (Joey) - drum

Dalam kumpulan Kris, Lomaq dan Joey berasal dari Johor, sementara vokalisnya, Alim berasal dari Perak dan Boy pula berasal dari Kuala Lumpur.

Diskografi
----------

### Album studio

1. *Tiara* (1991)
2. *Ratna* (1993)

### Album lain

1. *Revival of the Forgetten Rock Kapak* (2012)

Revival of the Forgotten Rock Kapak (2012)
------------------------------------------

Kedua-dua album Kris telah dikeluarkan semula oleh LIFE Records bagi membolehkan peminat-peminat memiliki semula koleksi lagu-lagu mereka selepas 20 tahun.

Anugerah dan Pencalonan
-----------------------

| **Carta pujaan 10 Radio 1 Malaysia** (kini Radio Klasik FM) |
| --- |
| Tahun | Tajuk | Kedudukan |
| (23Ogos - 19 Sep) 1993 | *Lagu Cenderawasih* | 1 |

| Anugerah Juara Lagu (AJL) |
| --- |
| Tahun | Karya | Keputusan |
| 1991 | *Tiara* | Menang
• Juara Lagu
tempat ke -3

• Persembahan Terbaik tempat -3

• Lirik Terbaik |

| Anugerah Bintang Popular Berita Harian (ABPBH) |
| --- |
| Tahun | Kategori | Keputusan |
| 1992 | Penyanyi Berkumpulan Popular | Tercalon |

| Anugerah Industri Muzik (AIM) |
| --- |
| Tahun | Kategori | Karya | Keputusan |
| 1993 | Video Muzik Terbaik | Cenderawasih | Tercalon |

* **Lagu Cenderawasih** yang dibintangi pelakon Sharifah Haslinda

Trivia
------

* Dua anggota kumpulan Kris, Lomaq (bass) dan Joey (dram) merupakan anggota asal kumpulan Mega bersama Zarith (vokal), Adie (gitar utama) dan Sam (gitar kedua) pada tahun 1988. Namun, Lomaq meninggalkan kumpulan ini sebelum album pertama Mega siap pada tahun 1989. Selepas album yang berjudul *MEGA* dikeluarkan, Joey mengikut jejak Lomaq dengan meninggalkan kumpulan tersebut.

* Kehadiran Lomaq telah menyebabkan munculnya *Taib Brothers* dalam industri muzik tempatan. Ini kerana Lomaq merupakan saudara kandung kepada dua gitaris kumpulan Search iaitu **Kid** (gitar utama, sebelum ini pernah bersama kumpulan Gersang) dan **Din** (gitar irama).

Rujukan
-------

* KRIS (Rock) Diarkibkan 2016-03-04 di Wayback Machine
* Ganja: Kumpulan Rock Kris ditahan (1993)
* Penangan Rock masih ada sengat Diarkibkan 2016-04-14 di Wayback Machine
* Usaha jejaki rockers 80-an Diarkibkan 2018-09-01 di Wayback Machine